বিখ্যাত লঁজারি ব্র্যান্ডকে মুখের উপর না করে দেওয়ার সাহস দেখিয়েছেন এরিন হিথারটন। ব্র্যান্ডের দাবি ছিল, এরিনকে আরও রোগা হতে হবে। পাঁচ বছরেরও বেশি সময় ধরে ভিক্টোরিয়া’জ সিক্রেটের অন্যতম টপ মডেল ছিলেন এরিন। কিন্তু শেষমেশ আপস করতে পারেননি তিনি। ইনস্টাগ্রামে ছবি পোস্ট করে লেখেন ‘এমপাওয়ার্ড বাই ফেলিওর’! এরিন জানিয়েছেন, এই লড়াইয়ের পর নিজেকে আরও বেশি করে ভালবাসতে শিখেছেন তিনি।

এরিন
প্রশ্ন হল, এরিনের মতো সিদ্ধান্ত নিতে ক’জন পারেন? নিয়মের ফাঁসে ফ্যাশন দুনিয়ার বহু মডেলেরই নাভিশ্বাস ওঠে। আন্তর্জাতিক স্তরে রানওয়ে মডেলদের বডি মাস ইনডেক্স গড়ে ১৬! হু’এর (ওয়ার্ল্ড হেল্থ অর্গানাইজেশন) নির্দেশানুযায়ী, যা অনাহারে থাকা মানুষের বিএমআই’এর সমান!
গত বছর এপ্রিলে ফ্রান্স আইন করে দেশের মডেলদের ওজন, উচ্চতা এবং বিএমআই নির্দিষ্ট করে দিয়েছে। ১৮’এর কম বিএমআই এবং ৫৫ কেজি’র কম ওজনের কোনও মেয়েরই মডেলিংয়ে আসা আইনত দণ্ডনীয়। সম্প্রতি অপ্রাপ্তবয়স্ক মডেলদের জন্য আমেরিকাতেও বিএমআই নির্ধারণ করে আইন পাশ হয়েছে।
আইনি ব্যবস্থায় সমস্যার সুরাহা খুঁজে পাওয়া মুশকিল। আন্তর্জাতিক রানওয়ে মডেলদের তুলনায় অনেকটাই আলাদা ভারতীয় মডেলদের গড়ন। নিয়মকানুন আন্তর্জাতিক দুনিয়ার মতো কঠিন নয়। তা সত্ত্বেও দেশের বিভিন্ন প্রান্তের মডেলদের মুম্বই গিয়ে অনেকটা এরিনেরই মতো সমস্যার মুখোমুখি হতে হয়। নিজেদের অভিজ্ঞতা ভাগ করে নিলেন তাঁদেরই কয়েকজন।

রেচেল হোয়াইট
আমার বিশ্বাস, সুন্দর হওয়ার জন্য কোনও নির্দিষ্ট মাপজোক বা বাঁধাধরা নিয়ম থাকতে পারে না। আর ফ্যাশন দুনিয়া সেটাতেই বাধ্য করে। নিজে প্রত্যক্ষভাবে যুক্ত নই র‌্যাম্পের সঙ্গে। কিন্তু আমার অনেক বন্ধু আছে, যারা নিয়মিত র‌্যাম্পে হাঁটে। তাদের দেখে একটা জিনিস বুঝেছি, না খেয়ে রুগ্ণ শরীরে মডেলিং করা যায় না। অনেক সময়ই ডিজাইনার বা পোশাকের উপর নির্ভর করে বডি টাইপ সিলেক্ট করা হয়। লঁজারি প্রডাক্টের জন্য স্কিনি বডি কিংবা শাড়ির জন্য কার্ভি। আমরা যখন গ্ল্যামার দুনিয়ার সঙ্গে যুক্ত, ভাল দেখানো আর শেপ’এ থাকাটা তখন দরকার। কিন্তু তার জন্য স্বাস্থ্যের সঙ্গে কম্প্রোমাইজ করাটা অনেক সময় ঝুঁকি হয়ে যায়। একটা দক্ষিণী ছবিতে মডেলের চরিত্রে অভিনয় করেছিলাম। আমাকে ১২ কেজি ওজন কমাতে বলেছিলেন নির্মাতারা। সেটা করতে গিয়ে মোটামুটি ডিপ্রেশনে চলে গিয়েছিলাম! কার্বোহাইড্রেট পুরোপুরি বন্ধ করে, অতিরিক্ত এক্সারসাইজ করে প্রায় দেড় মাসে ১২ কেজি ওজন কমিয়েছিলাম। কিন্তু শারীরিক এবং মানসিকভাবে ভেঙে পড়েছিলাম। বুঝতে পারছিলাম, নিজের শরীরের সঙ্গে ঠিক করছি না। ওই ঘটনাটা থেকে শিক্ষা নিয়েছিলাম।
ফিটনেস মন্ত্র: ৮০ শতাংশ ডায়েট আর ২০ শতাংশ এক্সারসাইজ। সেই সঙ্গে কার্বোহাইড্রেট এড়িয়ে চলা আর প্রচুর ফল খাওয়া।

পামেলা ভুতোরিয়া
সাইজ জিরো অথবা স্কিনি হওয়ার দরকার পড়ে না কখনওই। ফিট থাকাটাই আসল কথা। আমি কোনও দিনই স্কিনি ছিলাম না। অনেকবার শুনতে হয়েছে, ‘প্যাম একটু ফিট হয়ে যাও, ইউ আর গেটিং বিগার’। কিন্তু আমার মতে, মহিলাদের নিজেদের শরীরকে সেলিব্রেট করা উচিত। যাঁর যা আছে, তাই দিয়েই। অহেতুক রুগ্‌ণ চেহারা বানিয়ে নিজেকে অসুস্থ দেখিয়ে কী লাভ? রোগা হওয়া কিংবা গায়ের রং 
ফরসা হওয়াটা সৌন্দর্যের মাপকাঠি হতে পারে না। আমার কাছে সুন্দর দেখানোর শেষ কথা, ফিট থাকা।
ফিটনেস মন্ত্র: ওয়ার্কআউট অ্যান্ড ইট রাইট। ফিট মডেলকেই সবচেয়ে সুন্দর দেখায়।

শুভমিতা বন্দ্যোপাধ্যায়
ফ্যাশন ইন্ডাস্ট্রি পাল্টাতেই থাকে। কখনও তাদের প্লাস সাইজ মডেল প্রয়োজন, কখনও সাইজ জিরো! সেই অনুযায়ী অ্যাডজাস্ট করতেই হয়। আমি এখন মুম্বইয়ে থাকি। একটা আন্তর্জাতিক সংস্থার সঙ্গে যুক্ত। ওরা আমাকে টোন আপ করার কথা বলতেই থাকে। যখন আমি নতুন ছিলাম, নিজের ডায়েট মেনটেন করতে পারতাম না। খাওয়াদাওয়া কমিয়ে একবার হসপিটালাইজ্‌ড হতেও হয়েছিল।
ফিটনেস মন্ত্র: পরিমিত আহার, নিয়মিত জিম।

মাধবীলতা মিত্র
আমি মনে করি, রোগা হয়েও সুস্থ থাকা যায়। কারণ যখন আমি মডেল থাকব না, তখনও আমার শরীরে প্রভাব ফেলবে আমার এখনকার লাইফস্টাইল। উচ্চতা বেশি আর কাঁধ চওড়া হওয়ায় আমি হিউজ ফ্রেমে পড়ি। সেই অনুযায়ী ওজন যত হওয়া উচিত, তার চেয়ে চার-পাঁচ কেজি কম ওজন রাখতেই হয় আমাকে। শেপ’এ থাকার জন্য। বিয়ের পর একটু ওজন বেড়ে গিয়েছে এখন। কিন্তু একটা সময় আমাকেও টোন ডাউন করতে বলা হতো। ইউরোপিয়ান বা আমেরিকান মডেলদের মতো আমাদের দেশে নিয়মকানুন অতটাও কঠোর নয়। তার জন্য ওরা হয়তো আমাদের মোটা বলবে! আবার আমাদের দেশেই লক্ষ্মী রানা কিংবা দীপ্তি গুজরালের মতো মডেলরা আছেন, যাঁদের ফিটনেস উদাহরণ দেওয়ার মতো।
ফিটনেস মন্ত্র: বাঙালিরা এমনিতেই খাদ্যরসিক। তবুও যতটা সম্ভব ফাস্ট ফুড আর কার্বস এড়িয়ে চলা উচিত।